Meliorisz Béla

 *Mit kéne*

 ott feküdt az ember a padon

 a megállóban feküdt lehet hogy nem padon

 de volt ott valami amin lehetett feküdni

 mert ő feküdt és kabát volt rajta

 talán az évszakhoz képest

 kissé túlöltözötten feküdt

 környezetbarát szatyrot

 gyűrve a feje alá s az egyik kezén

 és nem lehetett látni az arcát úgy feküdt ott

 s hogy álmodott-e vagy ébren volt de fáradt

 nagy talány mert nem mocorgott

 mozdulatlanul feküdt ott az ember

 kissé túlöltözötten

 de nem biztos egyáltalán nem

 s csak időnként mondott valamit

 lehet hogy a kellemetlenül gyűrött szatyor miatt is

 nem artikulálva tisztán

 de valami olyasmit mondott

 hogy mi a francnak nem hagyják békén

 mi a francnak nem

 aztán mintha csak zárójeles megjegyzés volna

 hogy mit kéne már csinálni

 ezzel a mocskos világgal